Н А Р Е Д Б А

ЗА ОРГАНИЗАЦИЯТА И ДЕЙНОСТТА НА КЛУБОВЕТЕ НА ПЕНСИОНЕРА И ХОРАТА С УВРЕЖДАНИЯ В ОБЩИНА КЪРДЖАЛИ

Раздел І
ОБЩИ ПОЛОЖЕНИЯ


Чл. 1. С тази наредба се уреждат организацията и дейността на клубовете на пенсионера и хората с увреждания, наричани за краткост по–нататък "клубове", като форма за социална интеграция и социални услуги в общността.


Чл. 2. Клубовете имат за цел да съдействат за поддържане на социалните контакти и да подпомогнат социалната интеграция на пенсионерите и хората с увреждания.


Чл. 3. За изпълнение на своите цели и инициативи клубовете си сътрудничат с общинска администрация, държавни органи, неправителствени организации, фондации, и други.


Чл. 4. Клубовете са достъпни за всички лица в пенсионна възраст или с определена група инвалидност, без ограничение на възраст, пол и етническа принадлежност, при спазване на правилника за вътрешния ред.

Раздел ІІ

СЪЗДАВАНЕ, ОРГАНИЗАЦИЯ И УПРАВЛЕНИЕ


Чл. 5. Клубовете се учредяват на териториален принцип.


Чл. 6. Клубовете на пенсионера и/или хората с увреждания се разкриват при следните условия:


1. В Кърджали - ако имат минимум 50 желаещи пенсионери или хора с увреждания;

2. В кметствата се допуска разкриването само на един клуб, ако имат минимум 25 желаещи пенсионери или хора с увреждания.


3. Подаване на писмено заявление:

- за жителите на Кърджали - до Кмета на общината; 

- за останалите населени места - до кметовете на кметства или кметските наместници.

Чл. 7. Отдел „Социални дейности, здравеопазване, спорт и туризъм” към дирекция „Хуманитарни дейности” в община Кърджали анализира работата и проучва потребностите от клубове на пенсионера и хората с увреждания и прави становища и предложения до Кмета на община Кърджали за разкриване, преместване или закриване.


Чл. 8. Клубовете се откриват, закриват и преместват с решение на Общинския съвет.


Чл. 9. Помещението за новоучредения  клуб се определя с решение на Общинския съвет, а настаняването и обзавеждането им става със заповед на Кмета на общината.


Чл. 10. (1) Кметът на община Кърджали назначава уредник на клуба. 

(2) Задълженията  на уредника се определят в длъжностна характеристика, изработена от общинска администрация.

Чл. 11. (1) Клубовете организират и провеждат дейности и мероприятия със социален, здравен и културен характер, които съдействат за постигане и поддържане на пълноценно социално включване и социална интеграция в общността на пенсионерите и хората с увреждания.

(2) Основни дейности, които трябва да бъдат включени в дейността на клуба са:

1. индивидуално и групово четене на книги, вестници, списания;


2. изнасяне на беседи и лекции;



3. организиране на културно-масови мероприятие и художествена самодейност;

4.организиране на екскурзии;

5. организиране на игри на шах, табла и други;

6. честване на празници – национални, религиозни, рождени дни;

7. физкултурни занимания;

8. организиране и участие в трудови дейности;

9. организиране на здравно-профилактични мероприятия;

10. подпомагане на членовете на клубове, намиращи се в затруднено положение;

11. други


(3) Към клубовете могат да се организират бюфети, в които без търговска надценка се предлагат чай, кафе, пакетирани захарни изделия, безалкохолни напитки. Не се разрешава търговска дейност. При констатирани нарушения, санкциите са  за сметка на лицето, допуснало търговската дейност.


Чл. 12. Отдел „Социални дейности, здравеопазване, спорт и туризъм” към дирекция „Хуманитарни дейности” в община Кърджали подпомага методически и организационно клубовете на пенсионера и хората с увреждания, намиращи се на територията на общината. 


Чл. 13. Органи на управление на клубовете са общото събрание, клубният съвет и контролната комисия.


Чл. 14. (1) Общото събрание на клуба се състои от всички пенсионери и хора с увреждания, ползващи неговите услуги. Свиква се най-малко веднъж в годината и се счита за редовно, ако са присъствали 50% плюс един от ползващите услугите на клуба. Решенията му са валидни при обикновено мнозинство от присъстващите.


(2) Общото събрание:


1. приема правилник за вътрешния ред на клуба, който се утвърждава от Кмета на община Кърджали; 

2. обсъжда и приема отчетния доклад на клубния съвет и контролната комисия;


3. избира клубен съвет в състав от 3 до 9 души - председател, зам. председател, касиер и членове, както и контролна комисия от трима души - председател и двама членове;

4. гласува размера на годишния членски внос;


5. приема програма за дейността на клуба за съответната година, определя източниците и размера на нейното финансиране.

Чл. 15. Клубният съвет:

1.организира и ръководи дейността на клуба в периода между две отчетно-изборни събрания;

2. изработва правилник за вътрешния ред;

3. изготвя и представя на общото събрание годишен отчет за дейността на клуба;

4. предлага програма за дейността на клуба и разпределението на средствата за мероприятия;

5. прави предложение за утвърждаване от общото събрание на план-сметка за разходите на средствата на клуба;

6. поддържа връзка с отдел „Социални дейности, здравеопазване, спорт и туризъм”към Дирекция „Хуманитарни дейности” и отдел „Финансово-счетоводно обслужване” в община Кърджали, кметовете на кметства и кметските наместници, с Дирекция „Социално подпомагане” - Кърджали, с неправителствени организации, частни физически лица, фирми, фондации и други. 

Чл. 16. Контролната комисия упражнява контрол за целесъобразното и законосъобразно разходване на средствата на клуба, както и за опазване на неговото имущество.

Чл. 17.Задължения на членовете на клуба на пенсионера и хората с увреждания:

1. да спазват правилника за вътрешния ред;

2. да полагат грижи за поддържане на добра хигиената в клуба;

3. да полагат грижи за стопанисване на помещенията и опазване на имуществото на клуба;

4. да спазват Наредбата за организацията и дейността на клубовете на пенсионера и хората с увреждания в община Кърджали.

Чл. 18. В клубовете се води следната задължителна документация:

1. приходно - разходна книга;

2. инвентарна книга за имуществото на клуба;

3. протоколни книги за отразяване на решенията на общото събрание на клубния и контролния съвет;

4. удостоверения за регистрация от Регионална здравна инспекция;

5. заповеди и указания от общинска администрация и Регионална здравна инспекция;

Чл. 19. (1) Обществени организации с нестопанска цел, регистрирани по законите на Република България, могат да ползват клубовете за свои мероприятия без заплащане на наем.


(2) Клубовете на пенсионера и хора с увреждания на територията на община Кърджали могат да бъдат предоставяни за ползване на трети лица, в т. ч. политически партии, при заплащане на наемна цена в размер на 10.00 /десет/ лева/5,11 евро на час /без ДДС/. 


(3) Уредниците на клубовете на пенсионера и хората с увреждания на територията на общината приемат заявка за ползване на клубовете от трети лица, организации и политически партии и съставят график. 

Раздел ІІІ
ФИНАНСИРАНЕ

Чл. 20. (1) Издръжката на клубовете е включена в бюджета на общината, функция „Социално осигуряване, подпомагане и грижи”, група дейност „Клубове на пенсионера, инвалида и други”.

(2) Разходите по поддръжката на клубовете са за наеми, осветление, отопление, телефон, вода и ремонти, както и средствата за фонд „Работна заплата” и осигурителните вноски на уредниците на клубовете,  са за сметка на общинския бюджет.

Чл. 21. Отдел „Социални дейности, здравеопазване, спорт и туризъм” към дирекция „Хуманитарни дейности” в община Кърджали предлага необходимите средства за дейността и издръжката на клубовете за включване в общинския бюджет за съответната година.

Чл. 22. Отдел „Финансово-счетоводно обслужване” в община Кърджали извършва контрол по законосъобразното разходване на бюджетните средства от клубовете.

Чл. 23.  Източници на финансиране на клубовете са:

· средства от общинския бюджет;

· доброволни вноски, вкл. от членски внос;

· дарения и спонсорство;

· наеми.

Чл. 24. Паричните вноски в клубовете се събират от касиера на клуба срещу квитанция, а събраните суми се внасят по сметка на името на клуба.
Раздел ІV
ЗАКЛЮЧИТЕЛНИ РАЗПОРЕДБИ

§ 1. Тази наредба се издава на основание Годишен план за развитие на социалните услуги, заложени в Стратегията на община Кърджали за периода май 2011 г. – април 2012 г. и Наредба за управление на общинския бюджет и системата за финансов контрол.


§ 2. Указания по приложението на Наредбата издава Кмета на община Кърджали.


§ 3. Настоящата наредба е приета с Решение № 65/28.03.2012 г. на Общински съвет -Кърджали и влиза в сила от датата на нейното приемане.

§ 4. /Нов приет с Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на всички парични стойности по чл.19, ал.2 от Наредбата, посочени в български лева, се превалутират  закръгляват в евро, съобразно реда по чл.12 и чл.13 от Закона за въвеждане на еврото в РБ.

Приета с Решение № 65/28.03.2012 г. на Общински съвет –Кърджали, в сила от датата на нейното приемане. Допълнена с Решение №154/17.07.2025 г. по Протокол №7 на ОбС-Кърджали.

